ประกาศกรมประมง เรื่อง กำหนดหลักเกณฑ์และระยะเวลาในการเสนอแผนการขนถ่ายสัตว์น้ำและการรายงานการขนถ่ายสัตว์น้ำต่อพนักงานเจ้าหน้าที่ ของเรือขนถ่ายสัตว์น้ำที่ทำการขนถ่ายสัตว์น้ำนอกน่านน้ำไทย พ.ศ. 2560

ประกาศกรมประมง

ประกาศกรมประมง
เรื่อง
กำหนดหลักเกณฑ์และระยะเวลาในการเสนอแผนการขนถ่ายสัตว์น้ำและการรายงานการขนถ่าย
สัตว์น้ำต่อพนักงานเจ้าหน้าที่
ของเรือขนถ่ายสัตว์น้ำที่ทำการขนถ่ายสัตว์น้ำนอกน่านน้ำไทย
พ.ศ. ๒๕๖๐

อาศัยอำนาจตามความในมาตรา ๘๘ (๔)
แห่งพระราชกำหนดการประมง พ.ศ. ๒๕๕๘ และที่แก้ไขเพิ่มเติม
อธิบดีกรมประมงออกประกาศไว้ ดังต่อไปนี้

ข้อ ๑  การขนถ่ายสัตว์น้ำในทะเลหรือการขนถ่ายสัตว์น้ำบริเวณท่าเทียบเรือประมง
ของรัฐชายฝั่งอื่น ต้องปฏิบัติตามกฎหมาย กฎ
หรือระเบียบของประเทศไทยและรัฐชายฝั่งอื่น หรือปฏิบัติตามกฎ ระเบียบขององค์การระหว่างประเทศที่เกี่ยวข้อง

ข้อ ๒  กรณีทำการขนถ่ายสัตว์น้ำในทะเลหรือการขนถ่ายสัตว์น้ำบริเวณท่าเทียบเรือประมง
ของรัฐชายฝั่งอื่น
ให้เจ้าของเรือขนถ่ายสัตว์น้ำที่ทำการขนถ่ายสัตว์น้ำนอกน่านน้ำไทยจัดทำแผนการขนถ่ายสัตว์น้ำ
เสนอโดยตรงต่อพนักงานเจ้าหน้าที่ประจำกองควบคุมการประมงนอกน่านน้ำและการขนถ่ายสัตว์น้ำ กรมประมง หรือทางไปรษณีย์อิเล็กทรอนิกส์ thaifoc@fisheries.go.th โดยส่งพร้อมกับเอกสารแจ้งออก
และให้พนักงานเจ้าหน้าที่แจ้งผลการพิจารณาอนุมัติและส่งหลักฐานการอนุมัติแผนภายในยี่สิบสี่ชั่วโมงนับแต่เวลาที่ได้รับแจ้ง
เว้นแต่เป็นเรือขนถ่ายที่รับสัตว์น้ำจากราชอาณาจักรกัมพูชาและสาธารณรัฐสหภาพเมียนมา
พนักงานเจ้าหน้าที่ต้องแจ้งผลการพิจารณาอนุมัติและส่งหลักฐานการอนุมัติแผนภายในสามชั่วโมงนับแต่เวลาที่ได้รับแจ้ง

ข้อ ๓  กรณีทำการขนถ่ายสัตว์น้ำจากเรือประมงหรือเรือรวบรวมสัตว์น้ำ
(collecting vessel หรือ Freezing vessel) ที่มิใช่เรือไทย
เรือดังกล่าวจะต้องไม่อยู่ในบัญชีรายชื่อเรือประมงที่ทำการประมงโดยไม่ชอบด้วยกฎหมายและให้เจ้าของเรือขนถ่ายสัตว์น้ำที่ทำการขนถ่ายสัตว์น้ำนอกน่านน้ำไทยส่งเอกสารดังต่อไปนี้
มาพร้อมกับการส่งแผนการขนถ่ายสัตว์น้ำ
(ก)
สำเนาเอกสารการจดทะเบียนเรือประมงหรือเรือรวบรวมสัตว์น้ำที่ออกโดยรัฐเจ้าของธง
ซึ่งยังมีอายุอยู่ขณะทำการประมง
(ข)
สำเนาใบอนุญาตทำการประมงหรือสำเนาการขึ้นทะเบียนเรือรวบรวมสัตว์น้ำทุกลำที่เรือขนถ่ายสัตว์น้ำรับสัตว์น้ำมา
ที่ออกโดยหน่วยงานภาครัฐเจ้าของธงหรือรัฐชายฝั่ง
หรือองค์กรบริหารจัดการประมงระดับภูมิภาค หรือองค์กรอื่น ๆ ที่เกี่ยวข้อง
ซึ่งครอบคลุมพื้นที่ทำการขนถ่ายสัตว์น้ำ และยังมีอายุอยู่ขณะทำการประมง

ข้อ ๔  ในกรณีแผนการขนถ่ายสัตว์น้ำไม่ตรงกับการขออนุญาตทำการขนถ่ายสัตว์น้ำ
ให้เจ้าของเรือขนถ่ายสัตว์น้ำที่ทำการขนถ่ายสัตว์น้ำนอกน่านน้ำไทยแจ้งปรับแผนการขนถ่ายสัตว์น้ำพร้อมเอกสารตามข้อ
๑ ข้อ ๒ หรือข้อ ๓ แล้วแต่กรณี
โดยตรงต่อพนักงานเจ้าหน้าที่ประจำกองควบคุมการประมงนอกน่านน้ำและการขนถ่ายสัตว์น้ำ
กรมประมง หรือทางไปรษณีย์อิเล็กทรอนิกส์ thaifoc@fisheries.go.th ไม่น้อยกว่าสิบสองชั่วโมงก่อนดำเนินการขนถ่ายสัตว์น้ำ
และให้พนักงานเจ้าหน้าที่แจ้งผลการพิจารณาอนุมัติและส่งหลักฐานการอนุมัติแผนภายในสิบสองชั่วโมงนับแต่เวลาที่ได้รับแจ้ง

ข้อ ๕  กรณีทำการขนถ่ายสัตว์น้ำชนิดที่อยู่ภายใต้กรอบความตกลงการทำประมงสำหรับพื้นที่ทางตอนใต้ของมหาสมุทรอินเดีย
(Southern Indian Ocean Fisheries Agreement : SIOFA) เจ้าของเรือขนถ่ายสัตว์น้ำที่ทำการขนถ่ายสัตว์น้ำนอกน่านน้ำไทยต้องแจ้งกำหนดการในการขนถ่ายสัตว์น้ำโดยตรงต่อพนักงานเจ้าหน้าที่ประจำกองควบคุมการประมงนอกน่านน้ำและการขนถ่ายสัตว์น้ำ กรมประมง
ทราบล่วงหน้าอย่างน้อยเจ็ดวันแต่ไม่เกินสิบสี่วัน ก่อนดำเนินการขนถ่ายสัตว์น้ำ
และเมื่อจะดำเนินการขนถ่ายสัตว์น้ำ
ให้เจ้าของเรือขนถ่ายสัตว์น้ำดังกล่าวแจ้งการขนถ่ายสัตว์น้ำอย่างน้อยยี่สิบสี่ชั่วโมง
ก่อนดำเนินการขนถ่ายสัตว์น้ำ โดยใช้แบบฟอร์ม SIOFA Transshipment At Sea/ In Port Notification แนบท้ายประกาศนี้
ต่อกองควบคุมการประมงนอกน่านน้ำและการขนถ่ายสัตว์น้ำ กรมประมง
ผ่านทางไปรษณีย์อิเล็กทรอนิกส์ thaifoc@fisheries.go.th
เมื่อดำเนินการขนถ่ายสัตว์น้ำเสร็จสิ้น
เจ้าของเรือขนถ่ายสัตว์น้ำที่ทำการขนถ่ายสัตว์น้ำนอกน่านน้ำไทย
ต้องรายงานการขนถ่ายสัตว์น้ำภายในยี่สิบสี่ชั่วโมงต่อกองควบคุมการประมงนอกน่านน้ำและการขนถ่ายสัตว์น้ำ
กรมประมง โดยใช้แบบฟอร์ม SIOFA Transshipment At Sea/ In Port Declaration
แนบท้ายประกาศนี้ ผ่านทางไปรษณีย์อิเล็กทรอนิกส์ thaifoc@fisheries.go.th

ข้อ ๖  กรณีทำการขนถ่ายสัตว์น้ำในทะเลจากเรือประมงเบ็ดราวปลาทูน่าในพื้นที่ที่อยู่ในความรับผิดชอบของคณะกรรมาธิการปลาทูน่าแห่งมหาสมุทรอินเดีย
(Indian Ocean Tuna Commission ; IOTC) เจ้าของเรือขนถ่ายสัตว์น้ำที่ทำการขนถ่ายสัตว์น้ำนอกน่านน้ำไทยต้องส่งรายงานการขนถ่ายสัตว์น้ำตามแบบฟอร์ม
IOTC Transhipment Declaration แนบท้ายประกาศนี้ ให้กับคณะกรรมาธิการปลาทูน่าแห่งมหาสมุทรอินเดีย (Indian Ocean Tuna Commission ; IOTC) ผ่านทางไปรษณีย์อิเล็กทรอนิกส์
secretariat@iotc.org และให้ส่งรายงานดังกล่าวแก่กองควบคุมการประมงนอกน่านน้ำและการขนถ่ายสัตว์น้ำ
กรมประมง ผ่านทางไปรษณีย์อิเล็กทรอนิกส์ thaifoc@fisheries.go.th และรัฐเจ้าของธงเรือประมงเบ็ดราวปลาทูน่า
ภายในยี่สิบสี่ชั่วโมงหลังจากดำเนินการขนถ่ายสัตว์น้ำเสร็จสิ้น
กรณีทำการขนถ่ายสัตว์น้ำที่ท่าเทียบเรือในพื้นที่ที่อยู่ในความรับผิดชอบของคณะกรรมาธิการปลาทูน่าแห่งมหาสมุทรอินเดีย
(Indian Ocean Tuna Commission ; IOTC) เจ้าของเรือขนถ่ายสัตว์น้ำที่ทำการขนถ่ายสัตว์น้ำนอกน่านน้ำไทยต้องส่งรายงานการขนถ่ายสัตว์น้ำตามแบบฟอร์ม
IOTC Transhipment Declaration แนบท้ายประกาศนี้ ต่อกองควบคุมการประมงนอกน่านน้ำและการขนถ่ายสัตว์น้ำ
กรมประมง ผ่านทางไปรษณีย์อิเล็กทรอนิกส์ thaifoc@fisheries.go.th และรัฐเจ้าของท่านั้นภายในยี่สิบสี่ชั่วโมง
หลังจากดำเนินการขนถ่ายสัตว์น้ำเสร็จสิ้น

ข้อ ๗  กรณีทำการขนถ่ายสัตว์น้ำชนิดที่อยู่ในความรับผิดชอบของคณะกรรมาธิการประมงแห่งมหาสมุทรแปซิฟิกตะวันตกตอนกลาง
(Western Central Pacific Fisheries Commission ; WCPFC) ในพื้นที่ที่อยู่ในความรับผิดชอบของคณะกรรมาธิการดังกล่าว
เจ้าของเรือขนถ่ายสัตว์น้ำที่ทำการขนถ่ายสัตว์น้ำนอกน่านน้ำไทยต้องส่งรายงานการขนถ่ายสัตว์น้ำตามแบบฟอร์ม
WCPFC Transshipment Declaration แนบท้ายประกาศนี้
ให้กับคณะกรรมาธิการประมงแห่งมหาสมุทรแปซิฟิกตะวันตกตอนกลาง (Western Central Pacific Fisheries Commission ; WCPFC) ผ่านทางไปรษณีย์อิเล็กทรอนิกส์ wcpfc@wcpfc.int ภายในสิบห้าวัน
หลังจากดำเนินการขนถ่ายสัตว์น้ำเสร็จสิ้น
และให้ส่งรายงานดังกล่าวต่อกองควบคุมการประมงนอกน่านน้ำและการขนถ่ายสัตว์น้ำ กรมประมง
ผ่านทางไปรษณีย์อิเล็กทรอนิกส์ thaifoc@fisheries.go.th ภายในยี่สิบสี่ชั่วโมงหลังจากดำเนินการขนถ่ายสัตว์น้ำเสร็จสิ้น

ข้อ ๘[๑]  ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ประกาศ
ณ วันที่ ๓๐ ตุลาคม พ.ศ. ๒๕๖๐
อดิศร  พร้อมเทพ
อธิบดีกรมประมง

[เอกสารแนบท้าย]

๑. SIOFA TRANSSHIPMENT AT SEA/ IN PORT NOTIFICATION
๒. SIOFA TRANSSHIPMENT AT SEA/ IN PORT DECLARATION
๓. IOTC Transhipment declaration
๔. WCPFC TRANSSHIPMENT DECLARATION

(ดูข้อมูลจากภาพกฎหมาย)

ปุณิกา/อัญชลี/จัดทำ
๖ พฤศจิกายน
๒๕๖๐

[๑] ราชกิจจานุเบกษา
เล่ม ๑๓๔/ตอนพิเศษ ๒๖๕ ง/หน้า ๔๐/๓๑ ตุลาคม ๒๕๖๐